b'\n_START_ARTICLE_\nTako dolgi mesec avgust\n_START_SECTION_\nPovzetek\n_START_PARAGRAPH_\nGodi se na estanciji ob mo\xc4\x8dvirnati ravnini na severu Argentine leta 1950.\n_START_SECTION_\n1. dejanje\n_START_PARAGRAPH_\nGori se je po dveh letih vrnil domov, vendar so odnosi v dru\xc5\xbeini slabi: mati in sin se sovra\xc5\xbeita, tudi med zakoncema je odtujenost in sovra\xc5\xa1tvo, nad vsem pa visi gro\xc5\xbenja avgusta, mesca, v katerem so po ljudskem verovanju na delu mra\xc4\x8dne sile, ki zahtevajo \xc5\xbertev. Gori je melanholi\xc4\x8den, nepopravljivo travmatiziran od dogodka, za katerega je zvedel \xc5\xbee kot otrok: na svatbi slu\xc5\xbeabni\xc5\xa1kega para je pijanost dedu navdihnila misel, da bi uveljavili pravico prve no\xc4\x8di. \xc5\xbdenina so privezali na kol, Don Pedro pa je posilil nevesto. Mo\xc5\xbe sramote ni prenesel in si je ob kolu prerezal vrat, nevesta pa je rodila Gorijevega polbrata Anteka, ki ga je Don Pedro dal iz\xc5\xa1olati za duhovnika. Gori je obseden od misli, da mora prav .on spet vzpostaviti moralni red, poru\xc5\xa1en s tem zlo\xc4\x8dinom, ima se za kaznovalca in ma\xc5\xa1\xc4\x8devalca; prepri\xc4\x8dan je celo, da skozenj deluje neka mra\xc4\x8dna sila, kozmi\xc4\x8dni mehanizem izravnave: ded je \xc5\xbee nepri\xc4\x8dakovano zbolel in umrl, zdaj so na vrsti \xc5\xa1e drugi ... Ker je slabi\xc4\x8d, ga\xc2\xa0\xc2\xbbposlanstvo\xc2\xab\xc2\xa0lomi in spravlja skoraj v blaznost. Svoje misli zaupa Anteku, ki pa ga zavrne: treba je odpustiti, sodba pripada Bogu. Tudi Pacha, prijateljica od otro\xc5\xa1kih let, mu govori druga\xc4\x8de: \xc5\xbeivljenje je dobro, smrt je zlo, mati zemlja uredi vse, pomiri tako dobre kot zle ... Ves \xc4\x8das je\xc2\xa0\xc2\xbbv zraku\xc2\xab, da je Kali, ki ga je bil Don Pedro odpustil zaradi kraje in \xc5\xa1\xc4\x8duvanja k stavki, pobegnil iz zapora in se vrnil, da bi se gospodarju ma\xc5\xa1\xc4\x8deval. Hilito prinese Kalijevo sporo\xc4\x8dilo: \xc4\x8dakal bo Don Pedra danes pono\xc4\x8di na samem, mora mu nekaj povedati... Don Pedro mirno sprejme novico. Branil se bo, bal pa se ne bo - zve\xc4\x8der ima druge opravke, ima goste, s katerimi bo proslavil sinovo vrnitev. V pogovoru z Gorijem izpove svoj credo: treba je \xc5\xbeiveti polno, vzdr\xc5\xbeati kot mo\xc5\xbe, krivi pa smo vsi, zato smo v obsodbah drugih lahko bolj prizanesljivi... Gori se kr\xc4\x8devito upre: on je \xc4\x8dist! In ima prav prav! - Pogovor med Antekom in Pacho. Ona ga ljubi, a Antek ji ne pusti do sebe, njegov problem je drugje: kljub trdni veri se v\xc4\x8dasih znajde v praznini, zapu\xc5\xa1\xc4\x8den celo od Boga, nemo\xc4\x8den, ponesre\xc4\x8den ... Po odhodu gostov Gori o\xc4\x8detu sovra\xc5\xbeno o\xc4\x8dita, da je njegova tovarna zgrajena na izkori\xc5\xa1\xc4\x8danju in kraji. Ko se o\xc4\x8de brani in Jenny zabrusi sinu, da je klavrna zguba, Gori izbruhne v sovra\xc5\xa1tvu do nje: nikdar mu ni bila mati, zanosila je na zdravnikov nasvet, da bi si pozdravila \xc5\xbeelodec, zmeraj se ga je otresala! Jenny, prizadeta, da sin pozna njeno skrivnost v solzah pobegne,.Gori odide za njo, da bi se ji opravi\xc4\x8dil, Don Pedro pa z resigniranim obupom zaupa Anteku: tudi on sovra\xc5\xbei \xc5\xbeeno, pa kaj? Treba je potrpeti, vzdr\xc5\xbeati, pekel je \xc5\xbee na tem svetu, \xc4\x8de \xc4\x8dlovek le malo dlje \xc5\xbeivi ...\n_START_SECTION_\n2. dejanje\n_START_PARAGRAPH_\nJutro zadnjega avgustovskega dne prinese olaj\xc5\xa1anje, kot da je groze\xc4\x8da mora izhlapela: Gori se je pobotal z materjo, Hilito pove, da se je Kali odpeljal z vlakom ... Vendar je vse to videz. Jenny ho\xc4\x8de zbezati iz pekla, z Bergom, ki ga. ljubi in s katerim sta imela razmerje (morda je Gori njun sin?). Toda Berg jo pusti na cedilu, zanj je njuna ljubezen le \xc5\xa1e\xc2\xa0\xc2\xbblep spomin\xc2\xab, \xc4\x8duti se zavezan \xc5\xbeeni in otrokom. Jenny spozna, da re\xc5\xa1itve ni, z mrzlim obupom sprejme Gorijevo vabilo in odjezdi s sinom na sprehod. Ko Antek to izve, ga zgrabi panika, saj mu je Gori zaupal svoje blazne ideje, a pod obljubo spovedne mol\xc4\x8de\xc4\x8dnosti; z namigi sku\xc5\xa1a posvariti Don Pedra, to pa ga no\xc4\x8de razumeti in kljub Pachinemu obvestilu, da delavcev ni na delo in da se med njimi nekaj pripravlja, odide v klavnico. Tedaj se vrne Gori \xe2\x80\x93 sam. Jenny se je pogreznila v mo\xc4\x8dvirju, sku\xc5\xa1al ji je pomagati, prise\xc5\xbee, vendar zaman... Antek mu ne verjame, zanj je morilec, toda Gori ga zavrne: sam je le Antekovo roka, njegova pisma so mu odprla o\xc4\x8di, mu odkrila zakon: tiste, ki ru\xc5\xa1ijo red, je treba uni\xc4\x8diti, sicer bi bil Bog absurd in \xc5\xbeivljenje brez smisla; vse, kar se je zgodilo, se je zgodilo po tem zakonu, on sam je le porodni\xc4\x8dar Velike pravice. Antek mu z vsemi ugovori tega prepri\xc4\x8danja ne more spodbiti. Tedaj prihiti prepla\xc5\xa1ena Pacha: Kali je bil od\xc5\xa1el le navidez, da bi prevaral oro\xc5\xbenike, zdaj se je vrnil in \xc4\x8daka... Gori je prepri\xc4\x8dan, da so se stvari za\xc4\x8dele odvijati same od sebe, da njegova navzo\xc4\x8dnost ni ve\xc4\x8d potrebna; od\xc5\xa1el bo, a tehtnica se bo se naprej naravnavala v ravnovesje. Hilito prinese no\xc5\xbe in pregrinjalo za mrli\xc4\x8da, pojavi se tudi Kali z delavci, za njimi Antek, ki sku\xc5\xa1a Kalija odvrniti od nasilja. Kali ga ukaze zvezati in ko pride iz hi\xc5\xa1e Don Pedro, z u\xc5\xbeitkom izvede ma\xc5\xa1\xc4\x8devanje, o katerem je sanjal v zaporu: Gospodarju bo podaril \xc5\xbeivljenje, \xc4\x8de bo to lastnemu sinu (Goriju) prerezal vrat. Toda Don Pedro ostane sebi zvest, nih\xc4\x8de ga ne bo prisilil v nekaj, za kar se ni sam odlo\xc4\x8dil - ne bo dvignil roke nad sina, \xc4\x8deprav ga je to izdajal in sovra\xc5\xbeil; ponosno za\xc5\xbeene no\xc5\xbe Kaliju pred noge, to strelja, kroglo pa prestre\xc5\xbee Gori, ki se je bil vrgel k o\xc4\x8detu, in smrtno zadet omahne. Prihitijo oro\xc5\xbeniki in Kali mora pobegniti, ne da bi dovr\xc5\xa1il svoje ma\xc5\xa1\xc4\x8devanje._NEWLINE_Antek Pachi prizna, do je vse stra\xc5\xa1ne dogodke povzro\xc4\x8dil sam: glava ni hotela in srce ni \xc5\xbeelelo, a po vsaki smrti je za\xc4\x8dutil olaj\xc5\xa1anje... Zdaj odlaga duhovni\xc5\xa1ko obleko, oditi mora v neznano, biti sam, potrpe\xc5\xbeljivo \xc4\x8dakati, da ga Previdnost ustvari na novo. Gori je morda umrl prav zato, da bi se izkazalo: kadar kdo vrti samo ideje in besede, so edina resni\xc4\x8dna posledica le mrli\xc4\x8di ... Pacha ga z bridkostjo v srcu pusti oditi. Odhaja tudi Don Pedro, izgubil je vse in umaknil se bo v samoto, saj vsak zase in sam dr\xc4\x8di proti grobu, edino, kar nam preostane, je usmiljenje. Pacha bo ostala. \xc4\x8ceprav so se tudi njej sanje osule, je zasidrana v zemlji, \xc4\x8dakala bo, da se nanjo vrnejo ljudje, \xc4\x8dakala bo z njo vred ...'